b'\n_START_ARTICLE_\nBeyonc\xc3\xa9 Knowles\n_START_SECTION_\nDjetinjstvo (1981. \xe2\x88\x92 1988.)\n_START_PARAGRAPH_\nNjezin otac Mathew Knowles je bio prodava\xc4\x8d medicinske opreme, a majka Tina Beyinc\xc3\xa9 modni i frizerski dizajner i stilist. Beyonc\xc3\xa9n otac je afroameri\xc4\x8dkog porijekla, dok majka ima afroameri\xc4\x8dkih, indijanskih i francuskih korijena. Ime je dobila po maj\xc4\x8dinom djevoja\xc4\x8dkom prezimenu, kako bi se sprije\xc4\x8dilo izumiranje tog imena, jer je vrlo malo mu\xc5\xa1kih nasljednika imena Beyinc\xc3\xa9. Njezini baka i djed po majci, Lumis Albert Beyinc\xc3\xa9 i Agn\xc3\xa9z Der\xc3\xa9on, su francuski doseljenici koji govore francuskim jezikom, koji i Beyonc\xc3\xa9 te\xc4\x8dno govori. Beyonc\xc3\xa9 tako\xc4\x91er ima i mla\xc4\x91u sestru Solange, koja se poput svoje starije sestre, bavi glazbom i glumom. Beyonc\xc3\xa9 je zavr\xc5\xa1ila osnovnu \xc5\xa1kolu St. Mary\'s Elementary School u Texasu, gdje je poha\xc4\x91ala satove plesa, baleta i jazz glazbe. Njezin talent za pjevanje otkriven je kada je njezin u\xc4\x8ditelj plesa po\xc4\x8deo pjevati jednu pjesmu, a Beyonc\xc3\xa9 ju je zavr\xc5\xa1ila, savr\xc5\xa1eno pogodiv\xc5\xa1i najvi\xc5\xa1i glazbeni ton. Beyonc\xc3\xa9 je bila stidljiva djevojka, no njezin interes za glazbom i nastupom brzo se po\xc4\x8deo razvijati, nakon \xc5\xa1to je sudjelovala u \xc5\xa1kolskom talent natjecanju. \xc4\x8cim je prvi put stala na pozornicu, nestala je sva nesigurnost i trema i Beyonc\xc3\xa9 je u tom trenutku odlu\xc4\x8dila da \xc5\xbeeli postati pjeva\xc4\x8dica i izvo\xc4\x91a\xc4\x8d. Sa samo sedam godina prijavila se na prvo talent natjecanje, na kojem je pjevala pjesmu Johna Lennona "Imagine". Pobijedila je i do\xc5\xbeivjela svoje prve ovacije publike, a njezino ime se iste godine prvi puta pojavilo u novinama, kada je lokalni Houston Chronicle objavio \xc4\x8dlanak o lokalnim izvo\xc4\x91a\xc4\x8dkim nagradama The Sammy. Na jesen 1990. Beyonc\xc3\xa9 prelazi u \xc5\xa1kolu Parker Elementary School, najpoznatiju po razvijenom glazbenom programu i otkrivanju talenata. Beyonc\xc3\xa9 tamo po\xc4\x8dinje pjevati u \xc5\xa1kolskom zboru, a nakon toga odlazi na visoku umjetni\xc4\x8dku \xc5\xa1kolu u Houstonu gdje usavr\xc5\xa1ava svoje izvo\xc4\x91a\xc4\x8dke i pjeva\xc4\x8dke sposobnosti. U isto vrijeme Beyonc\xc3\xa9 dvije godine pjeva u lokalnom crkvenom zboru.\n_START_SECTION_\nGirl\'s Tyme (1989. \xe2\x88\x92 1994.)\n_START_PARAGRAPH_\nS osam godina Beyonc\xc3\xa9 upoznaje LaTaviu Roberson na audiciji za dje\xc4\x8dji \xc5\xbeenski hip-hop sastav, u koji ulaze zajedno s Beyonc\xc3\xa9nom prijateljicom Kelly Rowland. Sastav dobiva ime Girl\'s Tyme, sadr\xc5\xbei \xc5\xa1est \xc4\x8dlanova i izvodi hip-hop i dance. Girl\'s Tyme provla\xc4\x8de pozornost cijele nacije, a R&B producent s Zapadne obale, Arne Frager, dolazi u Houston kako bi ih osobno pogledao. Frager ih odvodi u The Plant Recording Studios u sjevernoj Kaliforniji gdje je odu\xc5\xa1evljen Beyonc\xc3\xa9nom osobno\xc5\xa1\xc4\x87u i glasovnim sposobnostima. Kako bi im osigurao izdava\xc4\x8dki ugovor, Frager prijavljuje Girl\'s Tyme na tada najve\xc4\x87i televizijski talent show Star Search, no Girl\'s Tyme nisu pobijedile, jer je izbor pjesme koju su izvodile bio lo\xc5\xa1, priznala je poslije Beyonc\xc3\xa9. Bio je to ujedno i njezin prvi profesionalni poraz, no povratila je samopouzdanje nakon \xc5\xa1to je \xc4\x8dula da su jednako pro\xc5\xa1li i mladi talenti Britney Spears i Justin Timberlake.\n_START_SECTION_\nPo\xc4\x8deci Destiny\'s Childa (1993. \xe2\x88\x92 1997.)\n_START_PARAGRAPH_\nBeyonc\xc3\xa9in otac Mathew Knowles 1995. godine napu\xc5\xa1ta svoj tada\xc5\xa1nji posao i postaje menad\xc5\xbeer sastava te po\xc4\x8dinje trenirati djevojke. Njegov odlazak s posla prepolovio je prihode obitelji Knowles, a pritisak je rezultirao razila\xc5\xbeenjem Beyonc\xc3\xa9nih roditelja. Mathew Knowles je smanjio broj \xc4\x8dlanova sastava na \xc4\x8detiri i doveo novu djevojku LeToyu Luckett. Djevojke su vje\xc5\xbebale za svoje nastupe u salonu majke Tine, koja im je izra\xc4\x91ivala kostime za nastupe, a ti nastupi uglavnom su bili prednastupi za neke ve\xc4\x87e glazbene R&B zvijezde tog vremena. Djevojke su redovito odlazile na audicije raznih izdava\xc4\x8dkih ku\xc4\x87a, ne bi li kona\xc4\x8dno potpisale ugovor s diskografskom ku\xc4\x87om Elektra Records, no taj je ugovor raskinut samo nekoliko mjeseci kasnije, prije no \xc5\xa1to je sastav uop\xc4\x87e stigao objaviti prvi album. Godine 1993. sastav uzima ime Destiny\'s Child iz starozavjetne Knjige Izajine. Uslijedili su nastupi po lokalnim doga\xc4\x91ajima, a nakon \xc4\x8detiri godine nastupanja, sastav kona\xc4\x8dno krajem 1997. godine uspjeva potpisati ugovor s izdava\xc4\x8dkom ku\xc4\x87om Columbia Records. Iste godine Destiny\'s Child snimaju svoju prvu veliku pjesmu "Killing Time", koja ulazi na soundtrack filma Ljudi u crnom.\n_START_SECTION_\nSvjetska slava (1998. \xe2\x88\x92 2000.)\n_START_PARAGRAPH_\nGodinu dana kasnije sastav objavljuje svoj prvi album i ostvaruje prvi uspjeh sa singlom "No, No, No". Ovaj album postavio je sastav Destiny\'s Child visoko u svijetu glazbene industrije, ostvario zavidnu prodaju te donio sastavu tri nagrade na Soul Train Lady of Soul Awards u kategorijama Najbolji R&B/Soul singl za "No, No, No", R&B/Soul album godine i najbolji novi R&B/soul izvo\xc4\x91a\xc4\x8d. Sljede\xc4\x87i album, The Writing\'s on the Wall iz 1999. godine, di\xc5\xbee ih u sam vrh ameri\xc4\x8dke R&B glazbene scene s njihovim najve\xc4\x87im hitovima "Bills, Bills, Bills" (njihovim prvim brojem jedan), "Jumpin Jumpin" i "Say My Name", koja postaje njihov najuspje\xc5\xa1niji singl i postaje jedna od njihovih najprepoznatljivijih pjesama. Pjesma "Say My Name" osvaja 2001. godine Grammy u kategoriji najbolji R&B nastup dua ili sastava s vokalom i jo\xc5\xa1 jedan u kategoriji najbolja R&B pjesma. Album The Writing\'s on the Wall prodaje se u vi\xc5\xa1e od sedam milijuna kopija i postaje njihov najuspje\xc5\xa1niji i najzna\xc4\x8dajniji album. Uz veliki komercijalni uspjeh, Destiny\'s Child po\xc4\x8dinju puniti medije sudskom parnicom koju podi\xc5\xbeu LaTavia Roberson i LeToya, koje su izostavljene iz snimanja videospota "Say My Name", a umjesto njih su anga\xc5\xbeirane dvije nove djevojke Michelle Williams i Farrah Franklin, \xc5\xa1to je jasno dalo naslutiti da su njih dvije izba\xc4\x8dene iz sastava. Luckett i Roberson su na kraju same slu\xc5\xbebeno napustile sastav. Beyonce nakon njihovog odlaska pada u depresiju zbog optu\xc5\xbebi medija i kritike da je ona uzrokovala njihov odlazak, u to doba ona prekida dugogodi\xc5\xa1nju vezu sa Lyndellom Lockom. Depresija je trajala nekoliko godina tokom kojih bi se ona \xc4\x8desto zaklju\xc4\x8davala u kupaonicu te bi odbijala jelo. Beyonce tada nije javno govorila o svojoj borbi sa depresijom, zbog straha da je nitko ne\xc4\x87e ozbiljno shvatiti. Kasnije govori o svojoj majci kao o osobi koja joj je pomogla prebroditi to razdoblje \xc5\xbeivota. Ubrzo nakon dolaska u sastav Farrah Franklin odlazi te svoj odlazak obja\xc5\xa1njava napeto\xc5\xa1\xc4\x87u i neslaganjem u sastavu. Nakon \xc5\xa1to su uspostavili kona\xc4\x8dni line-up kao trio Beyonc\xc3\xa9 Knowles, Kelly Rowland i Michelle Williams, objavljuju singl "Independent Women Part I" koji je 2000. godine uklju\xc4\x8den u soundtrack filma Charlijevi an\xc4\x91eli. Pjesma postaje njihov najuspje\xc5\xa1niji singl, osvojiv\xc5\xa1i broj jedan ameri\xc4\x8dke top ljestvice singlova i zadr\xc5\xbeav\xc5\xa1i se tamo 11 tjedana. Ovaj uspjeh potvrdio je sastavu da u ovoj postavi najbolje djeluju i sastav dalje nastavlja djelovati kao trio, a Luckett i Roberson koncentriraju se na tu\xc5\xbebu protiv menad\xc5\xbeera Mathewa Knowlesa, koja se zavr\xc5\xa1ava nagodbom.\n_START_SECTION_\nRaspad sastava i po\xc4\x8detak samostalne karijere (2001. \xe2\x88\x92 2003.)\n_START_PARAGRAPH_\nDestiny\'s Child objavljuju u svibnju 2001. godine svoj tre\xc4\x87i album koji nosi naziv Survivor. Istoimeni najavni singl pak ponovno daje razloge Luckettovoj i Robersonovoj za tu\xc5\xbebu, jer je pjesma napisana direktno kao odgovor na njihovo pona\xc5\xa1anje, no i ova se tu\xc5\xbeba u kona\xc4\x8dnici rje\xc5\xa1ava nagodbom u lipnju 2002. godine. Album Survivor debitira na samom vrhu ameri\xc4\x8dke top ljestvice albuma sa 663.000 prodanih primjeraka u prvom tjednu prodaje, a u do danas se ta brojka popela do 10 milijuna, od \xc4\x8dega 40% otpada samo na ameri\xc4\x8dke tr\xc5\xbei\xc5\xa1te. Singl "Survivor" osvaja Grammy u kategoriji najbolji R&B nastup dua ili sastava s vokalom, a i on, kao i novi singl "Bootylicious", osvaja broj jedan ameri\xc4\x8dke top ljestvice singlova. Iste godine Destiny\'s Child objavljuju bo\xc5\xbei\xc4\x87ni album 8 Days of Christmas nakon kojega se djevojke razilaze i posve\xc4\x87uju se svaka svom novom samostalnom projektu. Godine 2000. Beyonc\xc3\xa9 Knowles je potpisala ugovor s Columbia Records za tri samostalna albuma, a prvi puta se samostalno predstavlja jo\xc5\xa1 1999. godine za vrijeme sastava Destiny\'s Child, snimiv\xc5\xa1i duet s Marcom Nelsonom "After All Is Said and Done" za soundtrack filma Najbolji \xc4\x8dovjek. Godine 2000. tako\xc4\x91er samostalno gostuje na singlu "I Got That" repera Amila. Po\xc4\x8detkom 2001. godine, za vrijeme snimanja albuma Survivor, Beyonc\xc3\xa9 dobiva svoju prvu filmsku ulogu u filmu Carmen: A Hip Hopera, modernoj adaptaciji opere Carmen iz 19. stolje\xc4\x87a, francuskog skladatelja Georgesa Bizeta. Godine 2002. godine Beyonc\xc3\xa9 se pojavljuje i u filmu Austin Powers u Goldmemberu, koji postaje box office hit sa zaradom od $73,1 milijuna u prvom tjednu prikazivanja. Na soundtracku za taj film na\xc5\xa1ao se i prvi Beyonc\xc3\xa9in samostalni singl "Work It Out". Godinu dana kasnije Beyonc\xc3\xa9 snima i novi film Povratak ubojice mekog srca te singl "Fighting Temptation" zajedno s kolegicama Missy Elliott i MC Lyte za filmski soundtrack. Iste godine Beyonc\xc3\xa9 sa svojim tada\xc5\xa1njim de\xc4\x8dkom Jay Z-em snima hit singl "03 Bonnie & Clyde", a zatim s Lutherom Vandrossom snima duet "The Closer I Get to You", koji biva nagra\xc4\x91en Grammyem u kategoriji najbolji R&B nastup dua ili sastav s vokalom.\n_START_SECTION_\nDangerously in Love (2003. \xe2\x88\x92 2005.)\n_START_PARAGRAPH_\nU to vrijeme Michelle Williams i Kelly Rowland ve\xc4\x87 su objavile svoje samostalne albume pa isto \xc4\x8dini i Beyonc\xc3\xa9 u lipnju 2003. godine, objaviv\xc5\xa1i svoj prvi samostalni album nazvan Dangerously in Love. Na albumu se na\xc5\xa1lo nekoliko gostuju\xc4\x87ih vokalista, a album se sastojao od niza dinami\xc4\x8dnih i niza laganih pjesama. Album je debitirao na broju jedan ameri\xc4\x8dke top ljestvice s prodajom od 317 tisu\xc4\x87a u prvih tjedan dana, a do danas se taj broj popeo na 4,2 milijuna. Na albumu su se na\xc5\xa1la dva singla broj jedan. Prvi singl "Crazy in Love" uz gostovanje repera Jay Z-a, zadr\xc5\xbeao se na vrhu top ljestvice punih osam tjedana. Drugi singl "Baby Boy" uklju\xc4\x8divao je gostovanje dancehall zvijezde Seana Paula i tako\xc4\x91er je osvojio broj jedan i bio jedan od dominantnih singlova 2003. godine, a na broju jedan ameri\xc4\x8dke top ljestvice zadr\xc5\xbeao se \xc4\x8dak vi\xc5\xa1e od singla "Crazy in Love" \xe2\x80\x93 punih devet tjedana. Beyonc\xc3\xa9 je za ovaj album 2004. godine nagra\xc4\x91ena s pet Grammya, uklju\xc4\x8duju\xc4\x87i onaj u kategoriji najbolji \xc5\xbeenski R&B izvo\xc4\x91a\xc4\x8d za pjesmu "Dangerously in Love 2", zatim u kategoriji najbolja R&B pjesma za pjesmu "Crazy in Love" te u kategoriji najbolji R&B album. 2004. godine Beyonc\xc3\xa9 je planirala objaviti novi album s pjesmama koje su ostale sa snimanja pro\xc5\xa1log albuma, no to se nije dogodilo zbog pretrpanih obaveza, me\xc4\x91u kojima je bilo i snimanje posljednjeg zajedni\xc4\x8dkog albuma sastava Destiny\'s Child. Nakon pune tri godine provedene odvojeno, Beyonc\xc3\xa9, Kelly i Michelle ponovno su zajedno i snimaju album Destiny Fulfilled koji izlazi u studenom 2004. godine. Album osvaja drugo mjesto ameri\xc4\x8dke top ljestvice i sadr\xc5\xbei tri hit singla: "Lose My Breath", "Soldier" i "Girl". U sklopu promocije albuma, Destiny\'s Child su u travnju 2005. godine krenule na veliku svjetsku turneju Destiny Fulfilled ... And Lovin\' It nakon koje objavljuju i kona\xc4\x8dni prestanak djelovanja. U listopadu 2005. godine sastav jo\xc5\xa1 objavljuje kompilacijski album hitova nazvan #1\'s, na kojem su se na\xc5\xa1le sve njihove najuspje\xc5\xa1nije pjesme te tri potpuno nove pjesme. Destiny\'s Child su u o\xc5\xbeujku 2006. godine nagra\xc4\x91ene sa svojom zvijezdom na \xc5\xa1etali\xc5\xa1tu Hollywood Walk of Fame. Iste su godine progla\xc5\xa1ene najprodavanijim \xc5\xbeenskom sastavom svih vremena.\n_START_SECTION_\nB\'Day (2006. \xe2\x88\x92 2007.)\n_START_PARAGRAPH_\nBeyonc\xc3\xa9 je nastavila svoju filmsku karijeru u filmu Pink Panther 2005. godine, za \xc4\x8diji je soundtrack snimila pjesmu "Check Up on It", koja osvaja prvo mjesto ameri\xc4\x8dke top ljestvice. U isto vrijeme dobiva i ulogu u filmu Komadi iz snova, adaptaciji broadwayskog mjuzikla iz 1981. godine o karijeri sastava The Supremes. Beyonc\xc3\xa9 je u ovom filmu dobila glavnu ulogu i otpjevala je nekoliko pjesama, uklju\xc4\x8duju\xc4\x87i i autorsku pjesmu "Listen", \xc5\xa1to joj 2006. godine donosi nominaciju za Zlatni globus u kategorijama najbolja glumica iz mjuzikla ili komedije te najbolja originalna pjesma. Inspirirana ulogom u filmu Komadi iz snova, Beyonc\xc3\xa9 za svoj sljede\xc4\x87i album supotpisuje i koproducira gotovo sve pjesme, a album je zavr\xc5\xa1en za samo tri tjedna. Njegovo ime je bilo B\'Day, a album izlazi u rujnu 2006. godine, na dan njezinog 25. ro\xc4\x91endana. Album debitira na prvom mjestu ameri\xc4\x8dke top ljestvice s prodajom od 541.000 primjeraka u prvih tjedan dana. Album je najavljen novom hit suradnjom s Jay Z-em u pjesmi "D\xc3\xa9j\xc3\xa0 Vu", no najve\xc4\x87i uspjeh ostvaruje singl "Irreplaceable" koji osvaja broj jedan ameri\xc4\x8dke top ljestvice i tamo ostaje punih 10 tjedana, \xc5\xa1to je rekord u njenoj karijeri. Kako bi promovirala album Beyonc\xc3\xa9 odlazi na veliku Beyonc\xc3\xa9 Experience turneju na kojoj snima i koncertni DVD The Beyonc\xc3\xa9 Experience Live. Godine 2007. album osvaja Grammy u kategoriji najbolji R&B album.\n_START_SECTION_\nI Am... Sasha Fierce (2008. \xe2\x88\x92 2010.)\n_START_PARAGRAPH_\nBeyonc\xc3\xa9 objavljuje svoj tre\xc4\x87i studijski album nazvan I Am\xe2\x80\xa6 Sasha Fierce u studenom 2008. godine. Tada otkriva i svoj alter-ego "Sasha Fierce" kojeg uzima kad izlazi na pozornicu. U isto vrijeme, Beyonc\xc3\xa9 je anga\xc5\xbeirana i u novim filmskih projektima: filmu Cadillac Records u kojem portretira blues pjeva\xc4\x8dicu Ettu James, te u trileru Obsessed. Pjesme "If I Were a Boy" i "Single Ladies (Put a Ring on It)" bili su prvi singlovi s albuma, a objavljeni su i isto vrijeme kako bi predstavljali svaki svoju polovicu albuma. Singl "If I Were a Boy" osvaja broj jedan na top listi Velike Britanije, a singl "Single Ladies (Put a Ring on It)" osvaja ameri\xc4\x8dku top listu i dr\xc5\xbei broj jedan \xc4\x8detiri tjedna. Beyonc\xc3\xa9 se u sije\xc4\x8dnju 2009. godine pridru\xc5\xbeila nizu glazbenika koji su odr\xc5\xbeali koncert ispred Lincoln Memoriala u \xc4\x8dast novoizabranog ameri\xc4\x8dkog predsjednika Baracka Obame. Beyonc\xc3\xa9 je tako\xc4\x91er otpjevala pjesmu \'"At Last" za prvi ples predsjednika Obame i njegove supruge Michelle na inauguracijskom balu 20. sije\xc4\x8dnja 2009. Beyonc\xc3\xa9 Knowles provodi gotovo cijelu 2009. godinu na velikoj svjetskoj turneji I Am.. Tour koja \xc4\x87e od prolje\xc4\x87a posjetiti sve dijelove svijeta, od Amerike, Europe, Azije, Afrike i Oceanije, a 26. travnja 2009. posjetila je i Zagreb.\n_START_SECTION_\n4 (2011. \xe2\x88\x92 2013.)\n_START_PARAGRAPH_\nBeyonc\xc3\xa9 je 24. lipnja 2011. izdala svoj \xc4\x8detvrti studijski solo album 4. U travnju 2011. objavila je prvi singl za album Run the World (Girls). Album je objavila izdava\xc4\x8dka ku\xc4\x87a Columbia Records. Beyonc\xc3\xa9 je prvo na album htjela uvrstiti sve pjesme, no odabrala ih je samo 12. Nekoliko dana prije slu\xc5\xbebene objave, album je ve\xc4\x87 procurio na Internet.  2. lipnja 2011. objavila je drugi singl Best Thing I Never Had, te malo kasnije 1+1. Album je kasnije ponudio hit-singlove: Love on Top, Party i Countdown. Love on Top je puno svirana na radiju te na top ljestvicama. Album nije postigao pretjerano velik uspjeh. Za album je izdano jako puno singlova, a me\xc4\x91u njima End of Time i I Care za koje nije snimljen videospot. Pjesmu I Was Here objavila je kao live-singl. Kasnije je objavila live-album 4 Intimate Nights with Beyonc\xc3\xa9.\n_START_SECTION_\nBeyonc\xc3\xa9 (2013. \xe2\x88\x92 2015.)\n_START_PARAGRAPH_\n2013. Beyonc\xc3\xa9 je pjevala sa Destiny\'s Child u poluvremenu ameri\xc4\x8dkog Superbowla. Pjevale su Beyonc\xc3\xa9inu pjesmu Grown Woman koja je i promovirana za reklamu Pepsi. U lipnju je promovirala ljetnu kolekciju za H&M pjevaju\xc4\x87i pjesmu Standing On the Sun te pokazala novu boju kose. Kasnije je \xc5\xa1okirala svijet tako da se o\xc5\xa1i\xc5\xa1ala, no sada joj je kosa kao i prije. U studenom je izdala singl posve\xc4\x87en njenoj k\xc4\x87eri Blue Ivy Carter nazvan God Made You Beautiful koji je kao soundtrack uklopljen u njezin dokumentarac Life Is But a Dream. Kasnije je iznenada na iTunesu objavila i peti studijski album Beyonc\xc3\xa9. Taj je album audiovizualni, a na njemu se nalazi 14 novih pjesama i 18 videospotova za te pjesme, te pjesmu Grown Woman. Objavljeno je pet singlova: XO, Drunk In Love, "Partition", "Pretty Hurts" i "Flawless". Album je vrlo uspje\xc5\xa1an i na top ljestvicama. U samo par dana prodano je nekoliko milijuna primjeraka tog albuma. Na albumu gostuju Jay Z, Frank Ocean, Blue Ivy Carter, Drake te Chimamanda Ngozi Adiche.\n_START_SECTION_\nHumanitarni rad\n_START_PARAGRAPH_\nBeyonc\xc3\xa9 je tijekom karijere \xc4\x8desto pokazivala socijalnu svjesnost i bila je uklju\xc4\x8dena u brojne humanitarne akcije. Zajedno s Kelly Rowland osnovala je zakladu Survivor Foundation za izgradnju ku\xc4\x87a \xc5\xbertvama uragana Katrina 2005. godine. Ista zaklada pro\xc5\xa1irila je svoje djelovanje i na osnivanje Centra za mlade u Houstonu, te na pomo\xc4\x87 \xc5\xbertvama uragana Ike. Godine 2005. snimila je pjesmu Stand Up for Love u povodu Svjetskog dana djece, a s pjesmom se prikuplja novac za dje\xc4\x8dje fondove diljem svijeta. Godine 2008. snimila je s nekolicinom glazbenika i pjesmu Just Stand Up!, za borbu protiv raka. Nakon zavr\xc5\xa1etka filma Cadillac Records, Beyonc\xc3\xa9 je donirala sav svoj honorar rehabilitacijskoj organizaciji Phoenix House.'